
1. Իրավական ակտի ընդունման անհրաժեշտությունը
Հայաստանի Հանրապետության տարածք ԵԱՏՄ ԱՏԳ ԱԱ 2002 90 ծածկագրին դասվող ապրանքատեսակների ներմուծման ժամանակավոր արգելք կիրառելու մասին Հայաստանի Հանրապետության կառավարության որոշման նախագծի (այսուհետ՝ Նախագիծ) ընդունումը պայմանավորված է տոմատի մածուկ ներմուծող և տեղական հումքով տոմատի մածուկ արտադրող տնտեսավարողների համար հավասար մրցակցային պայմաններ ապահովելու, ինչպես նաև լոլիկի մթերման գործընթացը կանոնակարգելու անհրաժեշտությամբ: 
2․ Ընթացիկ իրավիճակը և խնդիրները
    Հայկական ծագում ունեցող կարանտինային արտադրանքների ՀՀ-ի արտահանման և տարանցման նկատմամբ կիրառվող սահմանփակումներով պայմանավորված նվազել են հայկական ծագման պտուղբանջարեղենի, այդ թվում՝ ջերմատնային արտադրության լոլիկի արտահանման ծավալները, որի պատճառով արտահանվող ջերմատնային արտադրության լոլիկի զգալի մասը ներկայումս  վաճառվում է տեղական շուկայում՝ հանգեցնելով բաց դաշտում արտադրված լոլիկի նկատմամբ պահանջարկի նվազմանը։ 
   Լոլիկի արտահանման սահմանափակումների կիրառման օրվանից՝ 2026 թվականի մայիսի 22-ից մինչև հուլիսի 22-ը ջերմատնային արտադրության լոլիկի արտահանման ծավալը կազմել է շուրջ 800 տոննա, իսկ նախորդ տարվա նույն ժամանակահատվածում արտահանվել է շուրջ 7000 տոննա՝ ամբողջությամբ ԵԱՏՄ անդամ պետություններ։
    2020-2025 թվականներին լոլիկի մթերման և  տոմատի մածուկի ներմուծման ու արտահանման ծավալները ներկայացված են ստորև՝
                                                                                                                                      /տոննա/
	Ցուցանիշը
	2020թ.
	2021թ.
	2022թ.
	2023թ.
	2024թ.
	2025թ.

	  Արտահանում  ընդամենը, որից՝
	3290.7
	4061.5
	556.5
	6624.7
	7202.6
	1198․8

	  Ներմուծում ընդամենը, որից՝
	4401.2
	4326.6
	1526.3
	8749.1
	8677.4
	4335․2

	  Ներմուծման 1կգ-ի միջին մաքսային արժեքը /ՀՀ դրամ/, որից՝ 
	344.1
	384.7
	530.2
	434.6
	372.4
	477.8

	Մթերում 
	48298.0
	22547.0
	26933.0
	30461.0
	15031.0
	19379.0



   2020-2025 թվականներին տոմատի մածուկի ներմուծման տարեկան միջին ծավալը կազմել է շուրջ 5336.0 տոննա, իսկ նույն ժամանակահատվածում արտահանման տարեկան միջին ծավալը կազմել է շուրջ 3822.0 տոննա։
     Նկատի ունենալով, որ տեղական շուկայում տոմատի մածուկի սպառման տարեկան միջին ծավալը կազմում է շուրջ 3000.0 տոննա, ստացվում է, որ ներմուծվող տոմատի մածուկի գերակշռող մասը վերաարտահանվում է, իսկ որոշ մասը նոսրացնելուց և վերափաթեթավորելուց հետո իրացվում է տեղական շուկայում։
    Վիճակագրական կոմիտեի կողմից առանձնացված տոմատի մածուկի արտադրության ծավալ չի հրապարակվում։ Մթերված լոլիկի ծավալներից տոմատի մածուկի արտադրությանն ուղղված մասնաբաժնի և միջին հաշվով 7 կգ լոլիկից 1 կգ մինչև 30 զանգվածային % չոր նյութի պարունակությամբ տոմատի մածուկի ստացման հաշվարկներից ելնելով՝ գնահատվում է, որ տոմատի մածուկի արտադրության տարեկան ծավալների նվազումն ուղիղ համեմատական է մթերված լոլիկի ծավալների նվազմանը։   
     Տոմատի մածուկի արտադրության և լոլիկի մթերման ծավալների նվազումը պայմանավորված է ներմուծված 30 զանգվածային %-ից ավելի չոր նյութի պարունակությամբ տոմատի մածուկի նոսրացման, վերափաթեթավորման և շուկայահանման հանգամանքով։
       Հանրապետությունում տոմատի մածուկ արտադրող տնտեսավարողների կողմից տրամադրված տեղեկատվության համաձայն տեղական արտադրության շուրջ 30 զանգվածային % չոր նյութի պարունակությամբ 1 կգ տոմատի մածուկի արտադրության միջին ինքնարժեքը կազմում է շուրջ 450.0 դրամ։
   2025 թվականին ներմուծվել է 4335․2 տոննա տոմատի մածուկ, որից 2195․8 տոննան 30 և ավելի զանգվածային % չոր նյութի պարունակությամբ։ 30 և ավելի զանգվածային % չոր նյութի պարունակությամբ տոմատի մածուկի 1 կգ-ի միջին մաքսային արժեքը կազմել է 331.4 դրամ և սահմանված 11.0 % ներմուծման մաքսատուրքը՝ 36.4 դրամ վերջինիս ավելացնելու դեպքում՝ ստացվում է 367.8 դրամ։
Հետևաբար, տեղական արտադրության 1 կգ տոմատի մածուկի միջին ինքնարժեքը շուրջ 82.2 դրամով ավելի բարձր է, քան ներմուծված 1 կգ տոմատի մածուկի արժեքը։
Հարկ է նշել նաև, որ տեղական արտադրության 1 կգ տոմատի մածուկի միջին ինքնարժեքը 82.2 դրամով բարձր լիելու հաշվարկում հաշվի չի առնվել այն հանգամանքը, որ ներմուծված ծավալում գերակշռում է 36 զանգվածային % չոր նյութ պարունակող տոմատի մածուկը։
  Տոմատի մածուկի շուկայում ստեղծված իրավիճակն իր ուղղակի ազդեցությունն է թողնում լոլիկի մթերման և տոմատի մածուկի արտադրության գործընթացների վրա։ Այդ մասին է վկայում մթերումների ծավալների նվազման դինամիկան (2025 թվականին մթերվել է շուրջ 19.4 հազար տոննա լոլիկ, որը 2020 թվականին մթերված լոլիկի ծավալից պակաս է շուրջ 28.9 հազար տոննայով կամ ավելի քան 2,5 անգամ)։ Նման իրավիճակում անհավասար մրցակցային պայմաններ են ստեղծվել տեղական հումքով տոմատի մածուկ արտադրող և տոմատի մածուկ ներմուծող տնտեսավարողների համար և այդ իրավիճակը շարունակվելու դեպքում վտանգվելու են լոլիկի արտադրության, մթերման և տոմատի մածուկի արտադրության գործընթացները։  
3․ Կարգավորման նպատակը և ակնկալվող արդյունքը
Նախագծով առաջարկվում է 6 ամիս ժամկետով արգելք սահմանել Հայաստանի Հանրապետության տարածք (այդ թվում՝ Եվրասիական տնտեսական միության երկրներից տեղափոխման) ԵԱՏՄ ԱՏԳ ԱԱ 2002 90 ծածկագրին դասվող (տոմատի մածուկ) ապրանքատեսակների ներմուծման վրա։ 
Նախագծի ընդունման դեպքում կավելանան տեղական արտադրության տոմատի մածուկի իրացման ծավալները, կմեծանա լոլիկի նկատմամբ պահանջարկը, որի արդյունքում կապահովվի մթերման համար առաջարկվող լոլիկի բերքի մթերումը՝ ամբողջ ծավալով։
4․ Նախագծի մշակման գործընթացում ներգրավված ինստիտուտները 
 Նախագիծը մշակվել է Էկոնոմիկայի նախարարության կողմից` հաշվի առնելով ոլորտի մասնավոր հատվածի առաջարկությունները:
5․ Կապը ռազմավարական փաստաթղթերի հետ, Հայաստանի վերափոխման ռազմավարություն 2050, կառավարության 2021 – 2026թթ. ծրագիր, ոլորտային և/կամ այլ ռազմավարություններ 
Նախագծի ընդունումը բխում է Կառավարության 2021 թվականի նոյեմբերի 18-ի N 1902-Լ որոշումով հաստատված Հայաստանի Հանրապետության կառավարության 2021-2026 թվականների գործունեության միջոցառումների ծրագրի Էկոնոմիկայի նախարարության բաժնի 5.5-րդ կետի՝ «Ներքին շուկայի պաշտպանության և հակագնագցման միջոցների կիրառման քաղաքականության մշակում» միջոցառման «Հայրենական արտադրողների համար հավասար մրցակցային պայմանների ապահովում» ակնկալվող արդյունքից (հղում՝ https://www.arlis.am/Annexes/7/2023_N2300hav.1.pdf ,   235-236-րդ էջեր)։    
6․ Լրացուցիչ ֆինանսական միջոցների անհրաժեշտության վերաբերյալ
Նախագծի ընդունմամբ լրացուցիչ ֆինանսական միջոցների ներգրավման անհրաժեշտություն առկա չէ:
7․ Պետական բյուջեի եկամուտներում և ծախսերում սպասվելիք փոփոխությունների վերաբերյալ
       Նախագծի ընդունմամբ Հայաստանի Հանրապետության պետական բյուջեում եկամուտների և ծախսերի ավելացում կամ նվազեցում չի նախատեսվում։

